《九日用渊明韵二首》
元代·方回

渊明谢督邮，犹有金石交。
故人笃古谊，未随霜叶雕。
把菊东篱下，气与南山高。
颜生忽至止，双凤鸣青霄。
我誓死岩穴，瓮灌讵云劳。
奈何今年秋，一旱川原焦。
酒钱蔑由致，拟坡聊和陶。
索寞世所贱，由来非一朝。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。